
Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind "Programul naţional pentru construirea caselor noi în locul caselor cu risc crescut de prăbuşire în cazul unor inundaţii", trimisă comisiei pentru examinare pe fond, cu adresa nr. Pl.x 283 din 3 mai 2010.
PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

R A P O R T      
asupra propunerii legislative privind "Programul naţional pentru construirea caselor noi în locul caselor cu risc crescut de prăbuşire în cazul unor inundaţii"

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 283 din 3 mai 2010, cu dezbaterea pe fond în procedură obişnuită, a propunerii legislative privind "Programul naţional pentru construirea caselor noi în locul caselor cu risc crescut de prăbuşire în cazul unor inundaţii".
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1535/22.12.2009)
· avizul negativ al Comisiei juridice, de disciplină şi imunităţi (nr.433/26.05.2010)

· avizul negativ al Comisiei pentru buget, finanţe şi bănci (nr.254/1.06.2010)
· punctul de vedere negativ al Guvernului (nr. 599/8.03.2010)


Propunerea legislativă are ca obiect de reglementare stabilirea cadrului juridic unitar privind construirea caselor de locuit din materiale rezistente la calamităţi în locul unor imobile cu risc crescut de prăşire în caz de inundaţii. 

Comisia propune Plenului Camerei Deputaţilor respingerea propunerii legislative din următoarele considerente: nu sunt precizate condiţiile impuse pentru realizarea programului, cine contractează şi realizează respectivele proiecte şi nici sursele de finanţare a acestui program. În conformitate cu Hotărârea Guvernului nr.203/2003, construcţiile vulnerabile şi care prezintă pericol public pot fi incluse în programe anuale pentru executarea şi, după caz, expertizarea tehnico-economică şi proiectarea lucrărilor de intervenţie în primă urgenţă, denumite programe anuale.

De asemenea, nu se formulează argumente suficiente în raport cu art.138 alin.(5) din Constituţia României, republicată, potrivit căruia, „Nicio cheltuială bugetară nu poate fi aprobată fără stabilirea sursei de finanţare.”


Propunerea legislativă face parte din categoria legilor ordinare, conform art.76 alin.(2) din Constituţia României, republicată.

Propunerea legislativă a fost dezbătută şi avizată în fond în şedinţa comisiei din data de 23 iunie 2010.

La lucrările comisiei au fost prezenţi 31 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 26 aprilie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Gheorghe CIOCAN


Expert: Roxana Feraru

